DA Den Europæiske Unions Tidende C 39/3

KOMMISSIONENS AFGØRELSE

af 30. januar 2018

om oprettelse af et strategisk forum for vigtige projekter af fælleseuropæisk interesse

(2018/C 39/03)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) I henhold til traktatens artikel 173 skal Unionen og medlemsstaterne sørge for, at de nødvendige betingelser for udviklingen af EU-industriens konkurrenceevne er til stede.

(2) I henhold til traktatens artikel 107, stk. 3, litra b), kan støtte, der kan fremme virkeliggørelsen af vigtige projekter af fælleseuropæisk interesse, betragtes som forenelig med det indre marked.

(3) En vellykket industristrategi bør bygge på EU's styrker og aktiver i strategiske værdikæder i nye teknologier, hvilket ofte kræver samlede, koordinerede tiltag og investeringer fra offentlige myndigheders og virksomheders side i forskellige medlemsstater.

(4) En mere proaktiv tilgang sammen med medlemsstaterne og industrien er nødvendig for at fremme nye vigtige projekter af fælleseuropæisk interesse (1), som kan spille en afgørende rolle med hensyn til at fremme politikker og tiltag på områder, der er centrale for økonomisk vækst.

(5) Meddelelsen fra Kommissionen med titlen »Investering i en intelligent, innovativ og bæredygtig industri. En ny strategi for Unionens industripolitik« (2) slår til lyd for at oprette et strategisk forum med deltagelse af de vigtigste berørte parter, som skal udpege vigtige værdikæder og investeringsprojekter og overvåge de fremskridt, der gøres.

(6) I den forbindelse er Kommissionen nødt til at konsultere eksperter i et rådgivende organ.

(7) Det er derfor nødvendigt at nedsætte en gruppe af eksperter inden for strategiske værdikæder og investeringsprojekter, navnlig i forbindelse med vigtige projekter af fælleseuropæisk interesse, og at fastlægge dens opgaver, mål og struktur.

(8) Gruppen skal rådgive Kommissionen og yde den ekspertbistand med henblik på at bidrage til at skabe en fælles EU-vision om centrale værdikæder i Europa og fremme aftaler om at udforme og gennemføre nye investeringsprojekter i centrale værdikæder i Europa gennem samarbejde og samordning mellem offentlige myndigheder og centrale aktører fra forskellige medlemsstater.

(9) Gruppen bør sammensættes af højtstående embedsmænd fra medlemsstaternes kompetente myndigheder, højtstående repræsentanter for andre offentlige enheder som f.eks. EU-organer og internationale organisationer (der opererer på områder som teknologi og innovation, energi, transport, investeringer, økonomisk analyse, sikkerhed og forsvar), højtstående repræsentanter for organisationer, der repræsenterer den akademiske verden og forskningen, finanssektoren, industrien, SMV'er, arbejdstagere og enkeltpersoner, der udpeges personligt.

(10) Der bør fastsættes regler for gruppemedlemmernes videregivelse af oplysninger.

(11) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (3).

(12) Der bør fastsættes en anvendelsesperiode for denne afgørelse. Kommissionen vil til sin tid overveje, om det er hensigtsmæssigt at forlænge den —

BESTEMT FØLGENDE:

Artikel 1

Genstand

Der oprettes et strategisk forum for vigtige projekter af fælleseuropæisk interesse (»gruppen«).

Artikel 2

Mandat og opgaver

Gruppens mandat er at fremme aftaler mellem offentlige myndigheder og centrale aktører fra forskellige medlemsstater for at fremme nye vigtige projekter af fælleseuropæisk interesse og opbygge en fælles vision på EU-plan for samlede, koordinerede tiltag og investeringer i centrale værdikæder.

Gruppen får navnlig til opgave:

a) at rådgive Kommissionen om de vigtigste værdikæder for Europa, defineret som værdikæder af strategisk betydning for Europa, som kræver samlede, koordinerede tiltag og investeringer fra offentlige myndigheders og virksomheders side i forskellige medlemsstater for at sikre, at Europa forbliver eller bliver industrielt førende på verdensplan på centrale områder

b) at bistå Kommissionen med at opbygge en fælles europæisk vision for disse centrale værdikæder, som deles af medlemsstaterne og centrale aktører

c) at rådgive Kommissionen om de vigtige projekter af fælleseuropæisk interesse, som der er behov for i centrale værdikæder

d) at bistå Kommissionen med at etablere samarbejde og samordning mellem offentlige myndigheder og centrale aktører i forskellige medlemsstater med henblik på at fremme aftaler om at gennemføre nye vigtige projekter af fælleseuropæisk interesse

e) at bistå Kommissionen med at overvåge de fremskridt, der gøres, at rapportere om de flaskehalse eller hindringer, man er stødt på i forbindelse med udformning og gennemførelse af vigtige projekter af fælleseuropæisk interesse, og at foreslå løsninger til at overvinde disse hindringer og flaskehalse

f) at rådgive Kommissionen om de ledsageforanstaltninger, der er nødvendige for at sikre en vellykket gennemførelse af nye vigtige projekter af fælleseuropæisk interesse

g) at rådgive Kommissionen om alternative løsninger for at fremme fælles, koordinerede investeringer i centrale værdikæder, hvor et vigtigt projekt af fælleseuropæisk interesse ikke er muligt.

Artikel 3

Høring

Kommissionen kan høre gruppen om alle spørgsmål vedrørende industrielle værdikæder af strategisk betydning for Europa og relaterede investeringer.

Artikel 4

Medlemmer

1. Gruppen sammensættes af op til 50 medlemmer.

2. Medlemmerne skal være:

a) enkeltpersoner, der udpeges personligt

b) organisationer, der repræsenterer den akademiske verden og forskningen, finanssektoren, industrien, SMV'er og arbejdstagere

c) medlemsstaternes myndigheder

d) andre offentlige enheder.

3. Medlemmer, der udpeges personligt, skal optræde uafhængigt og i offentlighedens interesse.

4. Medlemsstaternes myndigheder, organisationer og andre offentlige enheder skal indstille deres repræsentanter og være ansvarlige for at sikre, at deres repræsentanter har et højt ekspertiseniveau. Generaldirektoratet for det Indre Marked, Erhvervspolitik, Iværksætteri og SMV'er (»GD GROW«) i Kommissionen kan afvise indstillingen af en repræsentant fra en organisations side, hvis den finder indstillingen uhensigtsmæssig i lyset af de krav, der er opstillet i kapitel 4 i den indkaldelse af ansøgninger, som er omhandlet i artikel 5. I så fald anmodes den pågældende organisation om at udpege en anden repræsentant.

5. Medlemmer, som ikke længere er i stand til at bidrage effektivt til ekspertgruppens drøftelser, som efter Kommissionens relevante tjenestegrens opfattelse ikke opfylder de betingelser, der er fastsat i artikel 339 i traktaten om Den Europæiske Unions funktionsmåde, eller som træder tilbage, indbydes ikke længere til at deltage i gruppens møder og kan erstattes i den resterende del af deres mandatperiode.

Artikel 5

Udvælgelsesproces

1. Udvælgelsen af de gruppemedlemmer, der er omhandlet i artikel 4, stk. 2, litra a) og b), sker efter en offentlig indkaldelse af ansøgninger, som skal offentliggøres i Kommissionens register over ekspertgrupper og lignende enheder (»registret over ekspertgrupper«). Desuden kan indkaldelsen af ansøgninger offentliggøres på andre måder, herunder på særlige websteder. Indkaldelsen af ansøgninger skal klart beskrive udvælgelseskriterierne, herunder den nødvendige ekspertise og de interesser, der skal repræsenteres i forhold til det arbejde, som skal udføres. Ansøgningsfristen skal være på mindst fire uger.

2. Enkeltpersoner, der ansøger om at blive udpeget personligt som medlemmer af gruppen, skal oplyse om ethvert forhold, der ville kunne give anledning til interessekonflikter. Kommissionen skal navnlig pålægge disse enkeltpersoner at indgive en interesseerklæring (»interesseerklæringsformular«) på grundlag af den faste interesseerklæringsformular for ekspertgrupper sammen med et ajourført CV som led i deres ansøgning. For at være berettiget til at blive udpeget personligt skal man indsende en behørigt udfyldt interesseerklæringsformular. Vurderingen af eventuelle interessekonflikter foretages i overensstemmelse med Kommissionens horisontale regler om ekspertgrupper (»de horisontale regler«).

3. Organisationer skal være registreret i åbenhedsregistret, hvis de ønsker at blive udpeget.

4. Gruppens medlemmer udpeges af generaldirektøren for GD GROW blandt specialister, som har kompetence på de områder, der er omhandlet i artikel 2 og 3, og som har reageret på indkaldelsen af ansøgninger.

5. Medlemmerne udpeges for to år. De varetager deres hverv, indtil de afløses, eller deres mandat udløber. Deres mandatperiode kan fornyes.

6. GD GROW udarbejder en reserveliste med egnede kandidater, hvorfra der kan udpeges afløsere for medlemmer. GD GROW skal bede ansøgerne om deres samtykke, før deres navne opføres på reservelisten.

Artikel 6

Formandskab

Generaldirektøren for GD GROW er formand for gruppen.

Artikel 7

Gruppens arbejde

1. Gruppens arbejde udføres efter anmodning fra GD GROW i overensstemmelse med de horisontale regler.

2. Gruppens møder afholdes i princippet i Kommissionens lokaler i Bruxelles.

3. Sekretariatsfunktionerne varetages af GD GROW. Tjenestemænd i Kommissionen fra andre tjenestegrene med interesse i gruppens og undergruppernes møder kan deltage i disse.

4. Gruppen kan efter aftale med GD GROW og ved simpelt flertal blandt sine medlemmer beslutte at give offentligheden adgang til sine drøftelser.

5. Referater af drøftelserne af hvert punkt på dagsordenen og af gruppens udtalelser skal være relevante og fuldstændige. Referater udarbejdes af sekretariatet på formandens ansvar.

6. Gruppen vedtager sine udtalelser, anbefalinger og rapporter ved konsensus. Når der holdes afstemning, træffes der afgørelse med simpelt flertal blandt medlemmerne. Medlemmer, som har stemt imod, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.

Artikel 8

Undergrupper

1. GD GROW kan nedsætte undergrupper, der skal undersøge specifikke spørgsmål på grundlag af et mandat, som GD GROW opstiller. Undergrupper skal fungere i overensstemmelse med de horisontale regler og aflægge rapport til gruppen. De opløses, når deres mandat er opfyldt.

2. De medlemmer af undergrupper, som ikke er medlemmer af gruppen, udvælges via en offentlig indkaldelse af ansøgninger i overensstemmelse med artikel 5 og de horisontale regler.

3. De enkelte medlemmer kan udpeges som ordførere inden for et bestemt emne. I perioden mellem møderne kan arbejdet udføres via elektroniske midler.

Artikel 9

Indbudte eksperter

GD GROW kan indbyde eksperter med særlig ekspertise inden for et emne på dagsordenen til at deltage i gruppens eller undergruppernes arbejde på ad hoc-basis.

Artikel 10

Observatører

1. Enkeltpersoner, organisationer og offentlige enheder kan i overensstemmelse med de horisontale regler opnå observatørstatus gennem en direkte indbydelse.

2. Organisationer og offentlige enheder, der er udpeget som observatører, udpeger selv deres repræsentanter.

3. Observatører og deres repræsentanter kan få tilladelse af formanden til at deltage i drøftelserne i gruppen og bidrage med ekspertise. De har dog ikke stemmeret og må ikke deltage i udformningen af gruppens anbefalinger eller råd.

Artikel 11

Forretningsorden

På forslag fra og efter aftale med GD GROW fastsætter gruppen i overensstemmelse med de horisontale regler selv sin forretningsorden med simpelt flertal blandt sine medlemmer på grundlag af standardforretningsordenen for ekspertgrupper.

Artikel 12

Tavshedspligt og håndtering af klassificerede informationer

Gruppens og undergruppernes medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt overholdelse af Kommissionens sikkerhedsforskrifter vedrørende beskyttelse af EU's klassificerede informationer, som fastsat i Kommissionens afgørelse (EU, Euratom) 2015/443 (4) og (EU, Euratom) 2015/444 (5). Hvis de tilsidesætter disse forpligtelser, kan Kommissionen træffe alle relevante foranstaltninger.

Artikel 13

Gennemsigtighed

1. Gruppen og undergrupperne registreres i registret over ekspertgrupper.

2. For så vidt angår gruppens sammensætning, offentliggøres følgende data i registret over ekspertgrupper:

a) navnene på de enkeltpersoner, der er udpeget personligt

b) navnene på medlemsorganisationerne, det repræsenterede interesseområde

c) navnene på andre offentlige enheder

d) navnene på observatørerne

e) navnene på medlemsstaternes myndigheder.

3. Alle relevante dokumenter, herunder dagsordener, referater og deltagernes bidrag, stilles til rådighed enten i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige websteder er ikke betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid før mødet efterfulgt af rettidig offentliggørelse af referater. Undtagelser fra forpligtelsen til offentliggørelse kan kun forekomme i tilfælde, hvor det vurderes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (6).

Artikel 14

Mødeudgifter

1. Der ydes ikke vederlag for det arbejde, der ydes af deltagerne i forbindelse med gruppens og undergruppernes aktiviteter.

2. Deltagernes rejse- og opholdsudgifter i forbindelse med gruppens og undergruppernes aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for rammerne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.

Artikel 15

Anvendelse

Denne afgørelse anvendes indtil 31. maj 2020.

Udfærdiget i Bruxelles, den 30. januar 2018. På Kommissionens vegne Jean-Claude JUNCKER Formand

(1) Kommissionen fastsætter statsstøttereglerne (EUT C 188 af 20.6.2014), der er udformet med henblik på at vejlede medlemsstaterne i, hvordan man kan målrette offentlig finansiering til integrerede vigtige projekter af fælleseuropæisk interesse, der skal have klare spill-over virkninger på en større del af EU's økonomi og samfund som f.eks. på centrale støtteteknologier. Centrale støtteteknologier er vidensintensive og forbundet med en høj FoU-intensitet, kortvarige innovationscykler, store kapitaludgifter og en velkvalificeret arbejdsstyrke (COM(2012) 341).

(2) COM(2017) 479 final.

(3) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(4) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(5) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).

(6) Disse undtagelser har til formål at beskytte den offentlige sikkerhed, militære anliggender, internationale forbindelser, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner/undersøgelser/revision samt institutionens beslutningsproces.